
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 19 decembrie 2011

PL-x 722/2011


AVIZ

asupra

proiectului de Lege privind completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, trimis cu adresa nr. PL-x 722 din 5 decembrie 2011, înregistrat cu nr.31/1179 din 7 decembrie 2011.
Proiectul de lege a fost adoptat de Senat, în şedinţa din 28 noiembrie 2011, în condiţiile articolului 115 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare completarea art.45 din Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, urmărindu-se suspendarea plăţii indemnizaţiei de şomaj pe o perioadă de cel mult 6 luni, atâta vreme cât beneficiarii indemnizaţiei de şomaj participă la efectuarea sondajelor de opinie.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 19 decembrie 2011.

Membrii Comisiei au examinat proiectul de lege supus avizării, expunerea de motive, punctul de vedere al Guvernului României, transmis cu adresa nr.1672 din 14 iulie 2011, conform căruia Guvernul nu susţine adoptarea iniţiativei legislative, avizul nefavorabil al Consiliului Economic şi Social, transmis cu adresa nr.2625 din 16 iunie 2011 şi avizul favorabil, cu observaţii şi propuneri al Consiliului Legislativ, aviz cu nr.715 din 28 iunie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege. 
În raport de obiectul şi conţinutul reglementării, iniţiativa legislativă face parte din categoria legilor organice.
                                             PREŞEDINTE,                          
                 SECRETAR,

                                              Daniel Buda                                               Gabriel Andronache
Consilier parlamentar,

